Title: ประกาศกรมธุรกิจพลังงาน เรื่อง กำหนดวิธีการและเงื่อนไขในการขนส่งก๊าซปิโตรเลียมเหลว (ฉบับที่ 2) พ.ศ. 2556

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
กำหนดวิธีการและเงื่อนไขในการขนส่งก๊าซปิโตรเลียมเหลว
(ฉบับที่ ๒)
พ.ศ. ๒๕๕๖

เพื่อประโยชน์ในการกำกับดูแลการค้าก๊าซหุงต้มให้เป็นไปอย่างถูกต้องตามคำสั่งนายกรัฐมนตรี
ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๒๓ ธันวาคม พ.ศ. ๒๕๔๗ และที่แก้ไขเพิ่มเติมโดยคำสั่งนายกรัฐมนตรี ที่
๔/๒๕๕๔ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๑ กรกฎาคม พ.ศ. ๒๕๕๔ อาศัยอำนาจตามความในมาตรา ๓๐
แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงาน จึงออกประกาศ
ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน เรื่อง
กำหนดวิธีการและเงื่อนไขในการขนส่งก๊าซปิโตรเลียมเหลว (ฉบับที่ ๒) พ.ศ. ๒๕๕๖

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  เมื่อผู้ค้าน้ำมันตามมาตรา ๗
ได้ทำการจำหน่าย จ่าย โอนก๊าซปิโตรเลียมเหลว
และจัดทำใบกำกับการขนส่งก๊าซปิโตรเลียมเหลวซึ่งมีสถานที่ส่งมอบปลายทางเป็นโรงบรรจุก๊าซ
ให้ผู้ค้าน้ำมันตามมาตรา ๗ ส่งใบกำกับการขนส่งก๊าซปิโตรเลียมเหลวทางจดหมายอิเล็กทรอนิกส์
(E - mail) พร้อมทั้งระบุชื่อผู้ส่งและหมายเลขโทรศัพท์ที่สามารถติดต่อได้
ไปยังกรมธุรกิจพลังงานทุกครั้ง อย่างช้าภายในกำหนดเวลา ดังนี้
(๑) เมื่อได้จัดทำใบกำกับการขนส่งก๊าซปิโตรเลียมเหลว ณ
คลังก๊าซต้นทาง ให้ส่งอย่างช้าภายในกำหนด ๑๕ นาที นับแต่เวลาที่ได้จัดทำใบกำกับการขนส่งแล้วเสร็จ
(๒) เมื่อรถขนส่งก๊าซปิโตรเลียมเหลวถึงโรงบรรจุก๊าซปลายทาง
ให้ผู้ค้าน้ำมันตามมาตรา ๗ ดำเนินการให้ผู้บรรจุก๊าซที่ตนแต่งตั้งให้เป็นตัวแทนค้าต่าง
หรือได้รับอนุญาตให้มอบหมายให้เป็นผู้ดำเนินการบรรจุก๊าซแทนตน ส่งใบกำกับการขนส่งก๊าซปิโตรเลียมเหลวตาม
(๑)
ที่ได้มีการลงลายมือชื่อรับรองการรับมอบก๊าซโดยเจ้าของโรงบรรจุก๊าซหรือในกรณีที่เจ้าของโรงบรรจุก๊าซไม่อยู่ให้พนักงานหรือลูกจ้างที่จัดการดูแลโรงบรรจุก๊าซเป็นผู้ลงลายมือชื่อรับรองการรับมอบก๊าซแทน
อย่างช้าภายในกำหนด ๑๕ นาที นับแต่เวลาที่รถขนส่งมาถึง
ใบกำกับการขนส่งก๊าซปิโตรเลียมเหลวที่ส่งทางอิเล็กทรอนิกส์ตาม (๑)
และ (๒) ต้องมีขนาดที่อ่านเห็นได้อย่างชัดเจน

ข้อ ๔  อธิบดีอาจอนุมัติให้ใช้วิธีการอื่นในการส่งใบกำกับการขนส่งก๊าซปิโตรเลียมเหลว
หรือผ่อนผันการปฏิบัติตามประกาศนี้ได้ ในกรณีที่มีเหตุผลอันสมควร

ประกาศ
ณ วันที่ ๑๐ มกราคม พ.ศ. ๒๕๕๖
วีระพล
 จิรประดิษฐกุล
อธิบดีกรมธุรกิจพลังงาน

ปริยานุช/ผู้จัดทำ
๖ กุมภาพันธ์
๒๕๕๖

อุษมล/ผู้ตรวจ
๑๑ กุมภาพันธ์
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕ ง/หน้า ๒๐/๑ กุมภาพันธ์ ๒๕๕๖